L-offensiva militari l-ġdida f'Idlib mir-reġim Sirjan u s-sostenituri tiegħu, li qed tikkawża tbatija umana enormi, hija inaċċettabbli. L-UE tappella lill-atturi kollha biex iwaqqfu l-ostilitajiet immedjatament. L-UE tħeġġeġ lill-partijiet kollha biex jirrispettaw bis-sħiħ l-obbligi tagħhom skont id-dritt umanitarju internazzjonali u d-dritt internazzjonali dwar id-drittijiet tal-bniedem u jippermettu l-aċċess umanitarju mingħajr xkiel u dirett lil dawk kollha fil-bżonn. L-UE ttenni, bl-aktar mod qawwi, l-appelli tagħha lill-partijiet kollha biex jistabbilixxu waqfien mill-ġlied sostenibbli, jiggarantixxu l-protezzjoni tal-popolazzjoni ċivili u jimplimentaw bis-sħiħ l-impenji tagħhom skont il-Memorandum ta' Sochi tas-17 ta' Settembru 2018. L-UE tappoġġa soluzzjoni politika kredibbli skont ir-Riżoluzzjoni 2254 tal-Kunsill tas-Sigurtà tan-NU u l-Komunikat ta' Ġinevra. Ir-responsabbiltà għall-ksur tad-dritt umanitarju internazzjonali u d-dritt internazzjonali dwar id-drittijiet tal-bniedem hija ta' importanza assoluta. Għal din ir-raġuni l-UE ttenni l-appell tagħha biex is-sitwazzjoni fis-Sirja tiġi riferuta lill-Qorti Kriminali Internazzjonali. L-UE hija impenjata li ssaħħaħ l-assistenza umanitarja tagħha lill-popolazzjoni ċivili l-aktar vulnerabbli fiż-żona ta' Idlib. Ara l-paġna tal-laqgħa